b"\n_START_ARTICLE_\nOskar Pastior\n_START_SECTION_\nBiografie\n_START_PARAGRAPH_\nTat\xc4\x83l s\xc4\x83u a fost profesor de desen._NEWLINE_\xc3\x8en ianuarie 1945, pe c\xc3\xa2nd avea v\xc3\xa2rsta de 17 ani, a fost deportat \xc3\xaen Uniunea Sovietic\xc4\x83, al\xc4\x83turi de majoritatea cet\xc4\x83\xc8\x9benilor rom\xc3\xa2ni de etnie german\xc4\x83, b\xc4\x83rba\xc8\x9bi cu v\xc3\xa2rstele cuprinse \xc3\xaentre 17 \xc8\x99i 45 de ani \xc8\x99i femei cu v\xc3\xa2rste \xc3\xaentre 18 \xc8\x99i 35 de ani. Acolo a supravie\xc8\x9buit mul\xc8\x9bumit\xc4\x83 dispecerului, c\xc4\x83ruia i s-a f\xc4\x83cut mil\xc4\x83 de b\xc4\x83iatul sl\xc4\x83bu\xc8\x9b \xc8\x99i \xc3\xaenfometat, \xc8\x99i nu l-a repartizat s\xc4\x83 munceasc\xc4\x83 \xc3\xaen mina de c\xc4\x83rbuni, ci la un colhoz. Aici a muncit p\xc3\xa2n\xc4\x83 \xc3\xaen anul 1949, c\xc3\xa2nd i s-a permis s\xc4\x83 se \xc3\xaentoarc\xc4\x83 acas\xc4\x83. A scris poezii \xc8\x99i \xc3\xaen lag\xc4\x83r pe h\xc3\xa2rtie din saci de ciment._NEWLINE_\xc3\x8entors acas\xc4\x83, \xc8\x99i-a c\xc3\xa2\xc8\x99tigat \xc3\xaent\xc3\xa2i existen\xc8\x9ba cu munci ocazionale (f\xc4\x83cea cofraje pentru turnat betoane, apoi tehnician \xc3\xaen construc\xc8\x9bii) timp \xc3\xaen care a urmat liceul la f\xc4\x83r\xc4\x83 frecven\xc8\x9b\xc4\x83 \xc8\x99i a luat bacalaureatul, dup\xc4\x83 care \xc8\x99i-a f\xc4\x83cut stagiul militar \xc3\xaentr-o unitate de munc\xc4\x83, p\xc3\xa2n\xc4\x83 \xc3\xaen 1955, c\xc3\xa2nd a trecut examenul de admitere la Universitatea din Bucure\xc8\x99ti._NEWLINE_Ca student, a \xc3\xaenceput s\xc4\x83 publice cu asiduitate versuri, \xc3\xaen special \xc3\xaen ziarul de limb\xc4\x83 german\xc4\x83 Neuer Weg, care \xc3\xaen anii '50 \xc8\x99i '60 avea un tiraj de circa 60.000 de exemplare. Evident c\xc4\x83 a trebuit s\xc4\x83 fac\xc4\x83 unele concesii politicii curente, dar metaforele sale \xc8\x99i stilul \xc3\xaengrijit i-au adus admira\xc8\x9bia redactorului Georg Hromadka, care vedea \xc3\xaen versurile lui Pastior o lance ce str\xc4\x83punge dogmele realismului socialist._NEWLINE_La Universitate, grupa sa era supranumit\xc4\x83 Grupa Pastior, sus\xc8\x9bine unul din fo\xc8\x99tii s\xc4\x83i colegi bucure\xc8\x99teni, f\xc4\x83r\xc4\x83 indicarea vreunei surse documentare. Locuin\xc8\x9ba sa \xc8\x99i a so\xc8\x9biei sale (scenografa \xc8\x99i pictori\xc8\x9ba Roswitha Capesius) devenise un loc de adunare al unui cerc de prieteni arti\xc8\x99ti \xc3\xaentre care poetul student Georg Hoprich (care fusese \xc3\xaen anii '60 victima unui proces \xc3\xaenscenat, dup\xc4\x83 care a stat mai mul\xc8\x9bi ani la \xc3\xaenchisoare), Richard Adleff \xc8\x99i criticul literar, eseistul \xc8\x99i traduc\xc4\x83torul Dieter Fuhrmann._NEWLINE_\xc3\x8entre 1960 \xc8\x99i 1968 a fost redactor la sec\xc8\x9bia german\xc4\x83 a radiodifuziunii rom\xc3\xa2ne. \xc3\x8en 1968 a plecat \xc3\xaen prima sa c\xc4\x83l\xc4\x83torie \xc3\xaen Occident, din care nu s-a mai \xc3\xaentors \xc3\xaen Rom\xc3\xa2nia. P\xc3\xa2n\xc4\x83 la moartea sa, care s-a petrecut pe 4 octombrie 2006, \xc3\xaen timpul t\xc3\xa2rgului de carte de la Frankfurt, Oskar Pastior a tr\xc4\x83it la Berlin, ca scriitor liber profesionist._NEWLINE_\xc3\x8en 2009 a devenit celebru \xc3\xaen calitate de colaborator al scriitoarei Herta M\xc3\xbcller (laureat\xc4\x83 a Premiului Nobel pentru Literatur\xc4\x83 din acel an) \xc8\x99i ca model pentru personajul Leo Auberg din romanul ei Atemschaukel \xe2\x80\x9eLeag\xc4\x83nul respira\xc8\x9biei\xe2\x80\x9c.\n_START_SECTION_\nControversa privind colaborarea cu Securitatea\n_START_PARAGRAPH_\nDeja \xc3\xaen anul 1990 a ap\xc4\x83rut un articol despre colaborarea poetului Oskar Pastior cu Securitatea (vezi: \xe2\x80\x9eDie wirre Nacht ist nicht verraucht...\xe2\x80\x9c Der Lyriker Georg Hoprich und zwei Dokumente des Terrors. (\xc3\x8en: S\xc3\xbcdostdeutsche Vierteljahresbl\xc3\xa4tter M\xc3\xbcnchen, anul 39/1990, nr. 1, pag. 13-14.)_NEWLINE_Materialul nu este semnat, iar 20 de ani mai t\xc3\xa2rziu scriitorul Dieter Schlesak ne indic\xc4\x83 un text din memoriile scriitorului Hans Bergel \xc3\xaen care se face o trimitere \xc8\x99i la acest articol._NEWLINE_Dup\xc4\x83 r\xc4\x83m\xc3\xa2nerea lui Oskar Pastior \xc3\xaen Occident, documentul purt\xc3\xa2nd \xc3\xaensemnul \xe2\x80\x9eStrict secret\xe2\x80\x9c, dat\xc3\xa2nd din 13.12.1968, consemneaz\xc4\x83 faptul c\xc4\x83, la data de 22 iunie 1961 s-ar fi ob\xc8\x9binut angajamentul de colaborare al lui \xe2\x80\x9eStein Otto\xe2\x80\x9c, redactor la Radiodifuziune din Bucure\xc8\x99ti, \xe2\x80\x9eEmisiunea \xc3\xaen limba german\xc4\x83\xe2\x80\x9c, urm\xc3\xa2nd ca acesta s\xc4\x83 fie folosit ca \xc3\xaenso\xc8\x9bitor al unor delega\xc8\x9bii din RFG, care urmau s\xc4\x83 viziteze Rom\xc3\xa2nia. \xc3\x8ens\xc4\x83, \xc3\xaen rela\xc8\x9bia cu organele, \xe2\x80\x9eStein Otto\xe2\x80\x9c nu ar fi manifestat interes \xc8\x99i \xc8\x99i-ar fi \xc3\xaendeplinit \xc3\xaendatoririle mai mult formal [...] c\xc4\x83 oricum nu ar fi fost dispus s\xc4\x83 colaboreze, c\xc4\x83 informa\xc8\x9biile sale nu erau valoroase, a\xc8\x99a \xc3\xaenc\xc3\xa2t prin fuga sa nu s-ar fi adus nici un prejudiciu \xc8\x99i, \xc3\xaen concluzie, se propunea \xc8\x99tergerea lui din eviden\xc8\x9bele cu informatori._NEWLINE_\xc3\x8en 2010 s-a descoperit c\xc4\x83 Oskar Pastior a fost \xc8\x99antajat s\xc4\x83 devin\xc4\x83 informator al Securit\xc4\x83\xc8\x9bii \xc3\xaentre 1961 \xc8\x99i 1968 cu numele de cod \xe2\x80\x9eOtto Stein\xe2\x80\x9d, dup\xc4\x83 ce el \xc3\xaensu\xc8\x99i a fost filat timp de 4 ani pe motiv de homosexualitate \xc8\x99i scrieri antisovietice.[4][5][6]_NEWLINE_\xc3\x8en septembrie 2010 Stefan Sienerth public\xc4\x83 un eseu amplu, \xc3\xaen care face cunoscut c\xc4\x83 Oskar Pastior a lucrat ca informator al Securit\xc4\x83\xc8\x9bii (vezi: \xe2\x80\x9eIch habe Angst vor unerfundenen Geschichten. Zur Securitate-Akte Oskar Pastiors\xe2\x80\x9c  Aici, printre altele, sunt prezentate citate din dosarul lui Oskar Pastior: \xe2\x80\x9d\xc3\x8en colaborarea cu Securitatea el s-a dovedit ca fiind corect, \xc3\xaendeplinind sarcinile, ce i-au fost trasate. A livrat materiale folositoare despre persoane suspecte, care erau sub aten\xc8\x9bia lui, mai ales cet\xc4\x83\xc8\x9beni vestgermani, pe care i-a contactat oficial la locul de munc\xc4\x83 sau dup\xc4\x83 indica\xc8\x9bia Securit\xc4\x83\xc8\x9bii\xe2\x80\xa6\xe2\x80\x9d (pag. 256). Dup\xc4\x83 scurt timp \xc3\xaen ziarul \xe2\x80\x9cSiebenb\xc3\xbcrgische Zeitung\xe2\x80\x9d (M\xc3\xbcnchen) din 8 septembrie 2010 a ap\xc4\x83rut apoi \xc8\x99tirea c\xc4\x83 \xe2\x80\x9eOskar Pastior a fost informator al Securit\xc4\x83\xc8\x9bii\xe2\x80\x9c (\xc3\xaen germ.: \xe2\x80\x9eOskar Pastior war Informant der Securitate.\xe2\x80\x9c )_NEWLINE_Dieter Schlesak care mai \xc3\xaent\xc3\xa2i l-a ap\xc4\x83rat pe fostul s\xc4\x83u prieten Pastior, acum \xc3\xaens\xc4\x83, dup\xc4\x83 ce a avut acces la propriul dosar, l-a clasificat ca un \xe2\x80\x9einformator principal\xe2\x80\x9c (\xc3\xaen germ. \xe2\x80\x9cHauptspitzel\xe2\x80\x9d) al Securit\xc4\x83\xc8\x9bii , care a fost \xc3\xaens\xc4\x83rcinat cu observarea lui. _NEWLINE_Scriitorul Richard Wagner particip\xc3\xa2nd vehement la aceast\xc4\x83 controvers\xc4\x83, a cerut o clarificare f\xc4\x83r\xc4\x83 re\xc8\x9bineri privind leg\xc4\x83turile lui Pastior cu Securitatea._NEWLINE__NEWLINE_Pentru Wagner informatorul Pastior este un \xe2\x80\x9cmaistru al dublicit\xc4\x83\xc8\x9bii\xe2\x80\x9d (\xc3\xaen germ. \xe2\x80\x9cMeister der Dublizit\xc3\xa4t\xe2\x80\x9d)._NEWLINE_Wagner pune la \xc3\xaendoial\xc4\x83 seriozitatea Funda\xc8\x9biei Oskar Pastior. El define\xc8\x99te opera lui Pastior ca \xe2\x80\x9cun foc de artificiu lingual artistic f\xc4\x83r\xc4\x83 orice motivare moral\xc4\x83\xe2\x80\x9d (\xc3\xaen germ. \xe2\x80\x9cein Feuerwerk an Sprachartistik ohne jede moralische Begr\xc3\xbcndung\xe2\x80\x9d)._NEWLINE_\xc3\x8entr-un interviu, ap\xc4\x83rut \xc3\xaen ziarul Frankfurter Allgemeine Zeitung din 17 noiembrie 2010, Stefan Sienerth scrie: \xe2\x80\x9eOmul Pastior trebuie reevaluat\xe2\x80\x9c \xc8\x99i \xc3\xaendeamn\xc4\x83 \xe2\x80\x9e...spre chibzuire \xc8\x99i pruden\xc8\x9b\xc4\x83 \xc3\xaen privin\xc8\x9ba frecvent\xc4\x83rii acestor remiteri ciudate [adic\xc4\x83 documentele Securit\xc4\x83\xc8\x9bii]\xe2\x80\x9c_NEWLINE_Dup\xc4\x83 acuza\xc8\x9biile grave ale lui Schlesak, care \xc3\xael \xc3\xaenvinuie\xc8\x99te pe Pastior c\xc4\x83 acesta ar fi fost implicat \xc3\xaen sinuciderea t\xc3\xa2n\xc4\x83rului poet transilv\xc4\x83nean Georg Hoprich, \xc3\xaencepe din nou controversa. Criticul literar Ernest Wichner \xc3\xaei repro\xc8\x99eaza acum lui Schlesak c\xc4\x83 \xe2\x80\x9eaici informa\xc8\x9bia rezult\xc4\x83 doar dintr-o discu\xc8\x9bie avut\xc4\x83 cu Hans Bergel, adic\xc4\x83 ceva din auzite, o poveste din ber\xc4\x83rie (\xc3\xaen germ. Biertischsaga) care poate fi interpretat\xc4\x83 a\xc8\x99a sau altfel.\xe2\x80\x9c _NEWLINE_\xc3\x8entr-un interviu (acordat lui Konrad Klein) o fost\xc4\x83 coleg\xc4\x83 de birou al lui Pastior din Sibiu, Grete Loew, aduce acuza\xc8\x9bii grave la adresa lui Pastior spun\xc3\xa2nd c\xc4\x83 din cauza lui ea a stat la \xc3\xaenchisoare, ca de\xc8\x9binut politic, timp de 27 de luni, fiind acuzat\xc4\x83 ca ar fi luat \xc3\xaen p\xc4\x83strare poezii de Pastior, scrise \xc3\xaempotriva regimului._NEWLINE_\xc3\x8en eseul amintit mai sus (\xe2\x80\x9eIch habe Angst vor unerfundenen Geschichten. Zur Securitate-Akte Oskar Pastiors\xe2\x80\x9c) Stefan Sienerth public\xc4\x83 informa\xc8\x9bii \xc8\x99i despre cazul Gretei Loew (vezi: revista Spiegelungen, 3/2010)._NEWLINE_In ziarul Siebenb\xc3\xbcrgische Zeitung din 22 noiembrie 2010 jurnalistul Christian Schoger public\xc4\x83 un rezumat cuprinz\xc4\x83tor al articolelor despre controversa colabor\xc4\x83rii lui Oskar Pastior cu Securitatea, spun\xc3\xa2nd: \xe2\x80\x9cControversa privind colaborarea lui Oskar Pastior cu Securitatea va continua.\xe2\x80\x9d Apoi el cere: \xe2\x80\x9cObiectivitatea discu\xc8\x9biei este neap\xc4\x83rat necesar\xc4\x83\xe2\x80\x9d (\xc3\xaen germ.: \xe2\x80\x9cEine Versachlichung der Debatte scheint dringend geboten.\xe2\x80\x9d)_NEWLINE_Pentru scriitorul Claus Stephani situa\xc8\x9bia lui Pastior a r\xc4\x83mas \xc3\xaen continuare cea a \xe2\x80\x9eunui de\xc8\x9binut\xe2\x80\x9d. \xc3\x8en cotidianul Frankfurter Allgemeine Zeitung scrie: \xe2\x80\x9e\xc8\x98i s\xc4\x83 nu uitam c\xc4\x83 Pastior a fost mereu pr\xc4\x83dat de propriul destin \xe2\x80\x93 i s-au furat anii tinere\xc8\x9bii, pe care trebuia s\xc4\x83 \xc3\xaei petreac\xc4\x83 \xc3\xaentr-un lag\xc4\x83r sovietic de munc\xc4\x83, iar apoi i s-a luat libertatea de a decide singur asupra vie\xc8\x9bii sale de mai t\xc3\xa2rziu [o trimitere la homosexualitatea lui Pastior].\xe2\x80\x9d Stephani \xc3\xael cuno\xc8\x99tea pe Pastior \xc3\xaenc\xc4\x83 din Bucure\xc8\x99ti, unde am\xc3\xa2ndoi, pe atunci tineri autori, \xc3\xaen 1961 au fost captura\xc8\x9bi de Securitate. _NEWLINE_Dup\xc4\x83 opinia scriitorului vestgerman Lutz Rathenow, cunoscut activist pentru drepturile omului, aceast\xc4\x83 controvers\xc4\x83 privind trecutul Securit\xc4\x83\xc8\x9bii este o \xe2\x80\x9emixtur\xc4\x83 de \xc3\xaencerc\xc4\x83ri de a clarifica [situa\xc8\x9bia] includ\xc3\xa2nd patima dezinform\xc4\x83rii [\xe2\x80\xa6]. Atunci mai degrab\xc4\x83 ne-am dori o situa\xc8\x9bie similar\xc4\x83 cu cea din Germania \xc8\x99i o oficialitate de \xc3\xaencredere, cu decizii pe care te po\xc8\x9bi baza. Ne d\xc4\x83m seama c\xc3\xa2t de indicat a fost drumul [procedeul] german de a nu accepta ca accesul la actele [Securit\xc4\x83\xc8\x9bii] s\xc4\x83 fie l\xc4\x83sat \xc3\xaen voia unei privatiz\xc4\x83ri de acest fel.\xe2\x80\x9d\n_START_SECTION_\nTraduceri\n_START_PARAGRAPH_\nA realizat traduceri \xc3\xaen german\xc4\x83 din mul\xc8\x9bi autori rom\xc3\xa2ni, \xc3\xaentre care Panait Istrati (Kyra Kyralina \xc8\x99i Ciulinii B\xc4\x83r\xc4\x83ganului = Die Disteln des B\xc4\x83r\xc4\x83gan), Tudor Arghezi, Lucian Blaga, Mihai Eminescu, Marin Sorescu, Urmuz, Gellu Naum \xc8\x99i operele de tinere\xc8\x9be ale lui Tristan Tzara, dar \xc8\x99i din rus\xc4\x83, opera lui Velimir Clebnikov.\n_START_SECTION_\nFunda\xc8\x9bia Oskar Pastior\n_START_PARAGRAPH_\nFunda\xc8\x9bia a fost creat\xc4\x83 pe 28 aprilie 2008 la Berlin, din consiliul funda\xc8\x9biei f\xc4\x83c\xc3\xa2nd parte: Marianne Frisch, Herta M\xc3\xbcller, Klaus Ramm (pre\xc8\x99edinte), Dierk Rodewald, Ulf Stolterfoht, Christina Weiss \xc8\x99i Ernest Wichner (pre\xc8\x99edinte adjunct). Ea a fost creat\xc4\x83 la dorin\xc8\x9ba scriitorului, dup\xc4\x83 moartea acestuia, el numind \xc8\x99i membrii consiliului funda\xc8\x9biei. Principalul scop al funda\xc8\x9biei este de a acorda premiului Oskar Pastior, pemia\xc8\x9bi urm\xc3\xa2nd s\xc4\x83 fie la un interval de doi ani autori care stau \xc3\xaen tradi\xc8\x9bia Grupului Vienez, a colocviului pentru poezie nou\xc4\x83 din Bielefeld sau a grupului Oulipo."